Steen Jensen om barnefotballen: - Vi er altfor redde
Utspillet kommer i kjølvannet av BA-journalist Tormod Bergersens tekst «Bønn fra en benkesliter i barnefotballen», som handler om hvordan det var å gå hele kamper uten spilletid i barndommen. - Jeg gikk hjem og gråt stille for meg selv (...) En ung tass begynner ganske tidlig å lure på sin egen verdi når barnefotball plutselig blir elitesatsing, skrev Bergersen (34). Kommentaren engasjerte mange, og tidligere utenlandsproff Stig Inge Bjørnebye (43) sa til VG Nett at han kjente seg igjen i Bergersens opplevelser. Steen Jensen mener han har løsningen som vil gi gode opplevelser for både de beste barna og de som går på fotball for å ta del i det sosiale fellesskapet. - Det kan hende vi tidligere enn vi gjør nå må dele spillerne i to: De som virkelig har lyst til å satse på fotball og trene tre-fire dager i uken og kanskje har talent i både hodet og beina i en gruppe, mens de som har lyst til å spille fotball en gang eller to for å ha det gøy, møte venner og være med på tur får det i den andre gruppen, sier han til VG.Steen Jensen var blant dem som ytret seg kritisk da Norges Fotballforbund jobbet med å endre reglene i barne- og ungdomsfotball i fjor høst. - Å fjerne nederlag for barn, og tro at livet skal ende uavgjort, det er en gedigen misforståelse. Og det er en undervurdering av barn. Men det er sikkert vel ment, sa han, ifølge Aftenposten. Overfor VG sier han at han har engasjert seg som trener for yngre lag i flere år. Han mener barna forstår mer enn de voksne tror av en eventuell oppdeling i grupper. - Jeg var trener i mange år for lag i barnefotballen. Og er det én ting som er sikkert, så er det at ungene vet akkurat hvor gode de selv og andre er, og ikke lar seg lure. Når jeg byttet ut «Magnus», som var lagets beste, for at alle skulle spille likt, protesterte de «dårlige» vilt: - «Magnus» må spille, for da vinner vi! - Det er en feilslutning å tro at vi kan lure de små, på samme måte som det er misforstått å tro at vi voksne kan eller bør skåne dem for alt som er vanskelig. Barn må lære å tape, evne å håndtere en urettferdighet, oppleve hva det er å bli lei seg. Den lærdommen trenger de å få i barnehagen, på skolen, i barneteatret og på fotballbanen. Kloke voksne kan hjelpe dem å takle problemene, fremfor å passe på 24 timer i døgnet så de aldri opplever en sorg eller en smerte, sier Ingebrigt Steen Jensen.- Det gjøres om til at barna får traumer. Det der kan løses om man bruker hodet i stedet for å skape hysteriske nederlag. Og skulle en gutt føle at det er urettferdig, er sikkert ikke siste gangen i livet han får den følelsen, fortsetter Stabæk-guruen. - Men hva skal de gjøre på de mindre stedene der det ikke er mange nok barn til å dele opp i grupper? - Da må man bruke hodet og finne løsninger slik at barna får opplevelsen av å få være med. Det er ikke sikkert det trenger å være helt likt for alle av den grunn. Det kan vel være at han som er god i matte og dårlig i fotball får andre mattestykker enn de som ikke kan regne, og han blir vel ikke fratatt blyanten for at han ikke skal bli så mye bedre i matte enn de andre, spør Steen Jensen. - Vi er altfor redde. Kloke foreldre og trenere bør klare å finne ut av det slik at barna ikke tar skade på sin sjel. At andre er bedre enn dem vil de oppleve flere ganger i livet, selv om foreldrene har sagt til dem at de er verdensmestere hele livet, sier han engasjert.
Tidligere Stabæk-leder Ingebrigt Steen Jensen brenner for barnefotballen: Han mener barn tidlig må deles inn i grupper etter ambisjoner på fotballbanen.